CELEX: 62014CN0550
Language: ro
Date: 2014-11-28 00:00:00
Title: Cauza C-550/14: Cerere de decizie preliminară introdusă de Østre Landsret (Danemarca) la 28 noiembrie 2014 – Envirotec Denmark ApS/Skatteministeriet

16.2.2015   
            
            
               RO
            
            
               Jurnalul Oficial al Uniunii Europene
            
            
               C 56/9
            
         Cerere de decizie preliminară introdusă de Østre Landsret (Danemarca) la 28 noiembrie 2014 – Envirotec Denmark ApS/Skatteministeriet
   (Cauza C-550/14)
   (2015/C 056/11)
   Limba de procedură: daneza
   
      Instanța de trimitere
   
   Østre Landsret
   
      Părțile din procedura principală
   
   
      Recurentă: Envirotec Denmark ApS
   
      Intimat: Skatteministeriet
   
      Întrebările preliminare
   
   Barele care rezultă din fuziunea brută și aleatorie a diferite obiecte metalice reciclate care conțin aur intră în sfera noțiunii „aur sub formă de materie primă sau de produse semiprelucrate” în sensul articolului 198 alineatul (2) din Directiva TVA (1)?
   Se poate considera stabilit faptul că barele rezultă din fuziunea brută și aleatorie a diferite obiecte metalice reciclate care conțin aur și că acestea pot conține, pe lângă aur, și materiale organice, precum dinți, cauciuc, PVC și metale/materiale precum cupru, cositor, nichel, amalgam, resturi de baterii cu mercur și plumb, diferite substanțe toxice etc. Astfel, nu se pune problema să fie vorba despre un produs cu conținut de aur care este transformat direct într-un produs finit. Pe de altă parte, bara este un produs prelucrat (o fuziune), care – încă dintr-o fază intermediară – este creat în vederea extragerii conținutului de aur. Barele au conținut ridicat de aur, în medie între 500 și 600 de miimi și, astfel, cu mult peste 325 de miimi de aur. După extragere, conținutul de aur urmează să fie folosit pentru fabricarea de produse (din aur/care conțin aur).
   Pentru a răspunde la întrebare, se poate de asemenea considera stabilit faptul că barele nu pot fi integrate direct în alte produse, întrucât trebuie mai întâi să facă obiectul unei prelucrări în cadrul căreia metalele sunt separate, iar nemetalele și substanțele periculoase etc. sunt topite/eliminate.
   
      (1)  Directiva 2006/112/CE a Consiliului din 28 noiembrie 2006 privind sistemul comun al taxei pe valoarea adăugată (JO L 347, p. 1, Ediție specială 9/vol. 3, p. 7).